Document ID: 32013D0029

KOMISSION TÄYTÄNTÖÖNPANOPÄÄTÖS,
annettu 16 päivänä marraskuuta 2012,
Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista tehdyn luettelon kuudennesta päivityksestä
(tiedoksiannettu numerolla C(2012) 8233)
(2013/29/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY (1) ja erityisesti sen 4 artiklan 2 kohdan kolmannen alakohdan,
sekä katsoo seuraavaa:
(1)
Direktiivin 92/43/ETY 1 artiklan c kohdan iii alakohdassa tarkoitettu Välimeren vyöhykkeen luonnonmaantieteellinen alue kattaa Euroopan unioniin kuuluvat Kreikan, Kyproksen, sellaisina kuin se on määriteltynä vuonna 2003 tehdyn liittymissopimuksen pöytäkirjan N:o 10 (2) 1 artiklassa, ja Maltan alueet sekä osia Espanjan, Ranskan, Italian ja Portugalin unioniin kuuluvista alueista ja perussopimuksen 355 artiklan 3 kohdan mukaisesti Gibraltarin alueen, jonka suhteista ulkovaltoihin vastaa Yhdistynyt kuningaskunta, sellaisina kuin ne ovat määriteltyinä mainitun direktiivin 20 artiklalla perustetun komitean, jäljempänä ’luontotyyppikomitea’, 20 päivänä huhtikuuta 2005 hyväksymässä luonnonmaantieteellisessä kartassa.
(2)
Natura 2000 -verkosto on oleellinen osa unionin luonnon monimuotoisuuden suojelua. Sitä alettiin muodostaa vuonna 1995, ja verkostoa on edelleen kehitettävä.
(3)
Direktiivissä 92/43/ETY tarkoitettu alustava luettelo Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista hyväksyttiin komission päätöksellä 2006/613/EY (3), kyseisen luettelon ensimmäinen päivitys komission päätöksellä 2008/335/EY (4), toinen päivitys komission päätöksellä 2009/95/EY (5), kolmas päivitys komission päätöksellä 2010/45/EU (6), neljäs päivitys komission päätöksellä 2011/85/EU (7) ja viides päivitys komission täytäntöönpanopäätöksellä 2012/9/EU (8). Asianomaisten jäsenvaltioiden on direktiivin 92/43/ETY 4 artiklan 4 kohdan ja 6 artiklan 1 kohdan perusteella nimettävä alueet, jotka sisältyvät Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista tehtyyn luetteloon, erityisten suojelutoimien alueiksi mahdollisimman nopeasti ja viimeistään kuuden vuoden kuluessa sekä määriteltävä suojelun painopisteet ja tarvittavat suojelutoimenpiteet.
(4)
Koska Natura 2000 -verkosto muuttuu dynaamisesti, yhteisön tärkeinä pitämien alueiden luetteloita tarkistetaan. Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista tehty luettelo on sen vuoksi päivitettävä.
(5)
Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista tehty luettelo on päivitettävä, jotta luetteloon voidaan sisällyttää uudet alueet, joita jäsenvaltiot ovat vuodesta 2010 lähtien ehdottaneet direktiivin 92/43/ETY 1 artiklassa tarkoitetuiksi Välimeren vyöhykkeen luonnonmaantieteellisellä alueella oleviksi yhteisön tärkeinä pitämiksi alueiksi. Direktiivin 92/43/ETY 4 artiklan 4 kohdasta ja 6 artiklan 1 kohdasta johtuvia velvoitteita olisi sovellettava näiden lisättyjen alueiden suhteen mahdollisimman pian ja enintään kuuden vuoden kuluessa tämän päätöksen antamisesta.
(6)
Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista tehty luettelo on päivitettävä myös siksi, että voidaan ottaa huomioon unionin alustavan luettelon ja sen viiden ensimmäisen päivityksen hyväksymisen jälkeen mahdollisesti tapahtuneet muutokset jäsenvaltioiden toimittamissa alueita koskevissa tiedoissa. Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista tehtävä päivitetty luettelo on tässä mielessä konsolidoitu versio Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista tehdystä luettelosta. On muistettava, että direktiivin 92/43/ETY 4 artiklan 4 kohdasta ja 6 artiklan 1 kohdasta johtuvia velvoitteita olisi sovellettava kaikkiin alueisiin, jotka sisältyvät tähän päätökseen, mahdollisimman pian ja enintään kuuden vuoden kuluessa siitä, kun on hyväksytty se luettelo yhteisön tärkeinä pitämistä alueista, johon kyseinen alue on alun perin sisällytetty.
(7)
Asianomaiset jäsenvaltiot toimittivat komissiolle tammikuun 2003 ja lokakuun 2011 välisenä aikana direktiivin 92/43/ETY 1 artiklassa tarkoitetut ehdotukset Välimeren vyöhykkeen luonnonmaantieteellisellä alueella oleviksi yhteisön tärkeinä pitämiksi alueiksi mainitun direktiivin 4 artiklan 1 kohdan mukaisesti.
(8)
Ehdotettujen alueiden luettelojen mukana toimitettiin kunkin alueen tiedot ehdotettujen Natura 2000 -alueiden ilmoituslomakkeesta 18 päivänä joulukuuta 1996 tehdyn komission päätöksen 97/266/EY (9) mukaisessa muodossa.
(9)
Näihin tietoihin kuuluvat asianomaisten jäsenvaltioiden toimittama alueen kartta, alueen nimi, sijainti ja laajuus sekä tiedot, jotka on saatu soveltamalla direktiivin 92/43/ETY liitteessä III eriteltyjä perusteita.
(10)
Komissio on lisäksi laatinut yhteisymmärryksessä kunkin asianomaisen jäsenvaltion kanssa luonnoksen luetteloksi alueista, joilla on ensisijaisesti suojeltavia luontotyyppejä tai ensisijaisesti suojeltavia lajeja; tämän luonnoksen perusteella olisi laadittava päivitetty luettelo Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista.
(11)
Tietämys luontotyyppien ja lajien esiintymisestä ja levinneisyydestä lisääntyy jatkuvasti direktiivin 92/43/ETY 11 artiklan mukaisen seurannan tuloksena. Tästä syystä alueiden arviointi ja valinta unionin tasolla on tehty tällä hetkellä parhaan saatavissa olevan tiedon mukaan.
(12)
Jotkin jäsenvaltiot eivät ole ehdottaneet niin paljon alueita, kuin on tarpeen direktiivin 92/43/ETY tiettyjä luontotyyppejä ja lajeja koskevien vaatimusten täyttämiseksi. Näin ollen ei voida tehdä sitä johtopäätöstä, että Natura 2000 -verkosto olisi täydellinen kyseisten luontotyyppien ja lajien osalta. Koska tiedonsaanti ja sopimukseen pääsy jäsenvaltioiden kanssa on viivästynyt, olisi hyväksyttävä päivitetty alueiden luettelo, jota tarkistetaan myöhemmin direktiivin 92/43/ETY 4 artiklan säännösten mukaisesti.
(13)
Koska tietämys direktiivin 92/43/ETY liitteessä I lueteltujen luontotyyppien ja liitteessä II lueteltujen lajien esiintymisestä ja levinneisyydestä on edelleen vaillinaista, ei pitäisi tehdä johtopäätöstä siitä, onko Natura 2000 -verkosto täydellinen vai ei. Luetteloa olisi tarvittaessa tarkistettava direktiivin 92/43/ETY 4 artiklan mukaisesti.
(14)
Selkeyden ja avoimuuden vuoksi täytäntöönpanopäätös 2012/9/EU olisi kumottava.
(15)
Tässä päätöksessä säädetyt toimenpiteet ovat luontotyyppikomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Tämän päätöksen liitteessä on direktiivin 92/43/ETY 4 artiklan 2 kohdan kolmannen alakohdan mukainen kuudes päivitetty luettelo Välimeren vyöhykkeen luonnonmaantieteellisellä alueella olevista yhteisön tärkeinä pitämistä alueista.
2 artikla
Kumotaan täytäntöönpanopäätös 2012/9/EU.
3 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä marraskuuta 2012.

Labels: 19
20